চবি, ১২ জুলাই (শীর্ষ নিউজ ডটকম): চট্টগ্রাম বিশ্ববিদ্যালয়ের দৈনিক ইনকিলাবের রিপোর্টার ছিনতাইকারীর কবলে পড়েছেন। আজ মঙ্গলবার দুপুর ১২ টার দিকে ক্যাম্পাসের বোটানিক্যাল গার্ডেন রাস্তার পুকুর পাড়ে এ ঘটনা ঘটে। এ সময় ছিনতাইকারীরা তার কাছ থেকে মোবাইল, মানিব্যাগসহ প্রায় ১৫ হাজার টাকার মূল্যমানের জিনিসপত্র ছিনিয়ে নেয়।  জানা যায়, সে ও তার বন্ধু সকাল ১১টার দিকে বোটানিক্যাল গার্ডেনে বেড়াতে যান। এ সময় ২জন ছিনতাইকারী এসে তাদের কাছে মোবাইল ও টাকা পয়সা দাবি করেন। তারা দিতে সম্মত  না হলে একপর্যায়ে ছিনতাইকারীরা তাদের গলায় অস্ত্র ঠেকিয়ে ৩টি মোবাইল, মানিব্যাগ, হাতঘড়িসহ প্রায় ১৫ হাজার টাকার মূল্যমানের জিনিসপত্র ছিনিয়ে নেয়। এ সময় তারা সেখানে দায়িত্বরত নিরাপত্তা প্রহরীদের সহায়তা চাইতে গেলে তাদের সেখানে পাওয়া যায়নি । ওই এলাকায় নিরাপত্তা প্রহরীদের থাকার কথা থাকলেও সেখানে তাদের কাউকে দেখা যায়নি ।  এদিকে দিনে-দুপুরে এ ধরণের ঘটনা ঘটায় ক্ষোভ প্রকাশ করেছেন ক্যাম্পাসের শিক্ষার্থীরা। তারা অভিযোগ করেন বারবার এধরনের ঘটনা ঘটলেও প্রশাসনের নির্লিপ্ততায় এর প্রতিকার হচ্ছে না ।  ছিনতাইয়ের কবলে  পড়া সাংবাদিক সোহেল রানা বলেন, ক্যাম্পাসের ভিতরে এ ধরনের ঘটনা প্রায়ই ঘটে। যদি নিরাপত্তা ব্যবস্থা জোরদার না করা হয় তাহলে শিক্ষার্থীদের বিপাকের মুখে প্রতিনিয়তই পড়তে হবে। এ ধরনের ঘটনায় নিরাপত্তা প্রহরীদের হাত থাকতে পারে বলেও অভিযোগ করেন তিনি।  এ ঘটনায় পুলিশ ফাঁড়ির ইনচার্জ মো: মিজানুর রহমান বলেন, আমরা ছিনতাইকারীদের ধরার ব্যবস্থা নিচ্ছি। আশা করি ছিনতাই হওয়া মালামাল উদ্ধার করা সম্ভব হবে।  নিরাপত্তা দপ্তরের ভারপ্রাপ্ত কর্মকর্তা মো. বজল হক বলেন, আমি ঘটনাটি শোনার পর সুপারভাইজারসহ বেশ কয়েকজন প্রহরী ঘটনাস্থলে  পাঠিয়েছি। আমরা ঘটনাটি খতিয়ে দেখে মালামালগুলো উদ্ধারের চেষ্টা করছি।  এ ঘটনায় দুঃখ প্রকাশ করে প্রক্টর বলেন, বিশ্ববিদ্যালয়ের ভেতর এ ধরনের ঘটনা আমাদের জন্য খুবই অপমানজনক। বিভিন্ন জায়গায় প্রহরী দিয়েও এ ধরনের অনাকাঙ্ক্ষিত ঘটনা রোধ করা যাচ্ছে না। আমরা ব্যাপারটা খতিয়ে দেখব।  (শীর্ষ নিউজ ডটকম/প্রতিনিধি/এমএইচ/১৭.১৫ঘ.)